নিহত গুগলের ভারতীয় বংশোদ্ভূত প্রযুক্তি আধিকারিক, গ্রেফতার স্বামী

ওয়েব ডেস্ক : মার্কিন যুক্তরাষ্ট্রের জর্জিয়ায় পারিবারিক হিংসার এক মর্মান্তিক ঘটনায় প্রাণ হারালেন গুগলের ভারতীয় বংশোদ্ভূত সিনিয়র প্রযুক্তি আধিকারিক শীতল রেজেসিয়েন। বাড়িতেই তাঁকে গুলি করে খুন করা হয়েছে বলে অভিযোগ। ঘটনায় গুলিবিদ্ধ হয়েছেন তাঁর ২৩ বছরের ছেলে জেসন রেজেসিয়েন। পুলিশ ইতিমধ্যেই শীতলের স্বামী কির্ক বি রেজেসিয়েনকে গ্রেফতার করেছে।

পুলিশ সূত্রে খবর, মঙ্গলবার রাত স্থানীয় সময় প্রায় ৮টা নাগাদ জর্জিয়ার স্মাইর্না শহরের একটি বাড়ি থেকে গুলির চালানোর খবর আসে। ঘটনাস্থলে পৌঁছে পুলিশ শীতলকে গুরুতর জখম অবস্থায় উদ্ধার করে হাসপাতালে নিয়ে যায়। সেখানে চিকিৎসকেরা তাঁকে মৃত ঘোষণা করেন। একই সময়ে বাড়ির বাইরে থেকে গুলিবিদ্ধ অবস্থায় উদ্ধার করা হয় তাঁদের ছেলে জেসনকে। তাঁকে হাসপাতালে ভর্তি করা হয়েছে। তদন্তকারীদের প্রাথমিক অনুমান, এটি পারিবারিক হিংসার জেরেই ঘটেছে।

আরও খবর : হরমুজ প্রণালীতে জাহাজে হামলা, ১১ ভারতীয়র মধ্যে উদ্ধার ১০, এখনও নিখোঁজ ১

তদন্তে জানা গিয়েছে, ৫৬ বছরের কির্ক বি রেজেসিয়েনের বিরুদ্ধে খুন, প্রাণঘাতী হামলা এবং আগ্নেয়াস্ত্র ব্যবহারের একাধিক অভিযোগ দায়ের হয়েছে। তাঁকে আটক রাখা হয়েছে। কী কারণে এই হামলা, তা এখনও স্পষ্ট নয়। পুলিশ জানিয়েছে, ঘটনার নেপথ্যের কারণ জানতে তদন্ত চলছে। পরিবারের সদস্যদেরও জিজ্ঞাসাবাদ করা হচ্ছে।

শীতল রেজেসিয়েন দীর্ঘ দুই দশকেরও বেশি সময় প্রযুক্তি ক্ষেত্রে কাজ করেছেন। গুগলে যোগ দেওয়ার আগে তিনি হোম ডিপো-সহ একাধিক সংস্থায় গুরুত্বপূর্ণ দায়িত্ব পালন করেছিলেন। সফটওয়্যার প্রযুক্তিতে তাঁর নামে একাধিক পেটেন্ট রয়েছে।